PMIndiaData/PMIndiaSum huggingface dataset:
‘आंतर शिस्तबद्धता सायबर-भौतिक प्रणाली’वरील राष्ट्रीय मिशनला मंजूरी

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने, आज विज्ञान व तंत्रज्ञान विभागांतर्गत, ३६६० कोटी रुपये लागत मूल्य असलेल्या ‘आंतर शिस्तबद्धता सायबर- भौतिक पद्धती’वरील (एनएम-आयसीपीएस) राष्ट्रीय मिशन सुरू करण्याला व त्याच्या अंमलबजावणीसाठी मंजुरी दिली असून ही योजना पाच वर्षांच्या कालावधी साठी आहे. तपशीलः मिशन समाजाच्या सातत्याने वाढत असलेल्या तांत्रिक गरजा पूर्ण करेल. आणि भावी पिढीच्या तंत्रज्ञानाच्या गरजा लक्षात घेऊन अग्रगण्य देशांचे आंतरराष्ट्रीय वर्तमान दृष्टिकोन , आणि रोड मॅप्सद्वारे देशांतर्गत, तंत्रज्ञान विकसित करण्यावर जोर देईल. या मिशनद्वारे विकासकांची अंमलबजावणी करण्यात येऊन खालील बाबी साध्य होतील: • सायबर फिजिकल सिस्टम्स (सीपीएस) आणि संबंधित तंत्रज्ञान, संपूर्ण देशात पोहोचण्यासाठी साहाय्य • विशिष्ट राष्ट्रीय / प्रादेशिक विषयांना संबोधित करण्यासाठी भारतात सीपीएस तंत्रज्ञान स्वीकारणे, • सीपीएस द्वारे भावी पिढयांना लागणारे कुशल मनुष्यबळ, आणि तंत्रज्ञान निर्मिती तसेच, उत्प्रेरक संशोधन, उत्प्रेरक जपवणुकीवर जोर • सीपीएसमध्ये उद्योजकता वाढविणे आणि इकोसिस्टमची सुरूवात वाढविणे, • सीपीएस, तांत्रिक विकास, विज्ञान, तंत्रज्ञान आणि अभियांत्रिकी विषयातील उच्च शिक्षणामध्ये प्रगत संशोधन वाढविणे • भारताला इतर प्रगत देशांच्या तुलनेत सक्षम ठेवणे तसेच याद्वारे अनेक प्रत्यक्ष, अप्रत्यक्ष फायदे मिळविणे.
भारतीय पोस्ट पेमेंट बँकेचे पंतप्रधानांच्या हस्ते उद्‌घाटन-आर्थिक समावेशातील नवा टप्पा

पंतप्रधान नरेंद्र मोदी यांनी आज भारतीय पोस्ट पेमेंट बँकेचे नवी दिल्ली येथील तालकटोरा स्टेडियममध्ये उद्‌घाटन केले. तसेच देशभरात 3000 ठिकाणी बँकेच्या विविध शाखांचे उद्‌घाटन करण्यात आले. यावेळी बोलतांना पंतप्रधान म्हणाले की, भारतीय पोस्ट पेमेंट बँकेद्वारे बँकिंग सेवा देशाच्या कानाकोपऱ्यात पोहचतील. त्यांनी यावेळी सरकारने या अगोदर लागू केलेल्या जनधन योजनेला उजाळा दिला. ते पुढे म्हणाले की, भारतीय पोस्ट पेमेंट बँक या क्षेत्रातील पुढचे पाऊल आहे. आयपीपीबीच्या शाखा आज देशभरात 650 जिल्ह्यांमध्ये उघडण्यात आल्या. पंतप्रधान म्हणाले की, पोस्टमन ही भारतीयांसाठी नेहमी आदराची व्यक्ती राहिली आहे आणि ग्रामीण नागरिकांचा त्याच्यावर दृढ विश्वास राहिलेला आहे. नवीन तंत्रज्ञानाच्या आगमनानंतरही पोस्टमनवरील विश्वास कायम राहिलेला आहे. चालू असलेल्या संस्था आणि संरचनामध्ये काळानुसार बदल करणे हा या सरकारचा नेहमी प्रयत्न राहिलेला आहे. देशात आज 1.5 लाख टपाल कार्यालये आणि तीन लाखांच्यावर ग्रामीण डाक सेवक आहेत. जे या देशातल्या नागरिकांशी जोडले गेलेले आहेत. या ग्रामीण डाकसेवकांना स्मार्ट फोन आणि डिजिटल साधने देऊन त्यांना वित्तीय सेवा पुरवणारे सहाय्यक बनवले जाईल. आयपीपीबीचे फायदे सांगतांना ते पुढे म्हणाले की, यामुळे पैशांचे हस्तांतरण, सरकारी मदतीचे हस्तांतरण, देयके भरणे आणि गुंतवणूक तसेच विमा सेवा या सर्वसामान्यांच्या आवाक्यात येतील. आणि सर्वात महत्त्वाचा फायदा म्हणजे पोस्टमन या सेवा लोकांच्या घरांपर्यंत पोहोचवतील. आयपीपीबीमुळे डिजिटल व्यवहारही सोपे होतील आणि प्रधानमंत्री पिक विमा योजना यांसारख्या योजनांचे फायदे शेतकऱ्यांपर्यंत पोहोचवणे शक्य होईल. पंतप्रधान पुढे म्हणाले की, 2014 पासून हे सरकार वित्तीय क्षेत्रात बेजबाबदार कर्ज वितरणामुळे उद्‌भवलेल्या विविध समस्यांचा आणि अडचणींचा कठोरपणे सामना करत आहे. या सर्व कर्जांचा पुनर्विचार करण्यात येत आहे आणि बँकिंग क्षेत्राला या अडचणीतून बाहेर काढण्यासाठी तज्‍ज्ञांची मदत घेण्यात येत आहे. यासाठी फरार आर्थिक गुन्हेगार विधेयक यांसारख्या अवलंबल्या जात असलेल्या इतर पर्यायांचाही त्यांनी उल्लेख केला. पंतप्रधान पुढे म्हणाले की, 13 लाख कोटी रुपयांची मुद्रा कर्जे गरीब आणि मध्यमवर्गीयांना वितरीत करण्यात आली आहेत. यातून स्वयंरोजगाराला चालना मिळेल. आशियाई स्पर्धेमध्ये भारताने ऐतिहासिक कामगिरी केली आहे. सकल राष्ट्रीय उत्पादनानेही उल्लेखनीय वाढ पाहिली आहे. आज भारत केवळ सर्वात वेगाने वाढणारी अर्थव्यवस्थाच नाही तर वेगाने गरीबी निर्मूलन करणारा देश बनला आहे. 3 लाख डाक सेवक देशाच्या कानाकोपऱ्यात वित्तीय सेवा पुरवणारे मुख्य तारक बनतील. डाक सेवकांच्या अडचणी दूर करण्यासाठीही सरकार प्रयत्नशील आहे. त्यांच्या प्रलंबित मागण्या पूर्ण करण्यासाठीही विविध पावले उचलण्यात येत आहेत. त्यांच्या पगारात भरीव वाढ झालेली आहे. शेवटी त्यांनी अशी अपेक्षा व्यक्त केली की, पुढच्या काही महिन्यातच भारतीय पोस्ट पेमेंट बँक 1.5 लाख टपाल कार्यालयांपर्यंत पोहोचेल.
टेकनपूर इथल्या पोलीस महासंचालक आणि महानिरीक्षक परिषदेच्या समारोप प्रसंगी पंतप्रधानांचे संबोधन

पंतप्रधान नरेंद्र मोदी यांनी आज टेकनपूर इथल्या सीमा सुरक्षा दल अकादमीत पोलीस महासंचालक आणि महानिरीक्षक परिषदेच्या समारोप प्रसंगी संबोधित केले. वर्ष 2014 पासून ही अकादमीची महासंचालक आणि महानिरिक्षकांची परिषद नवी दिल्लीतून दुसऱ्या ठिकाणी हलवल्यानंतर या परिषदेची व्याप्ती आणि स्वरुपात झालेल्या फरकाचा पंतप्रधानांनी उल्लेख केला. हा बदल घडवून आणायला कारणीभूत ठरलेल्या अधिकाऱ्यांचे त्यांनी कौतुक केले. देशासमोर असलेली आव्हाने आणि कर्तव्ये यांच्या संदर्भात आता ही परिषद अधिक समर्पक झाल्याचे पंतप्रधान म्हणाले. परिषदेच्या नव्या स्वरुपामुळे चर्चेच्या दर्जात लक्षणीय बदल झाल्याचे त्यांनी सांगितले. देशाची सुरक्षा निश्चित करतांना देशातील सुरक्षा साधनांच्या कार्याबद्दल पंतप्रधानांनी प्रशंसा केली. नकारात्मक वातावरणात कार्य करतानाही परिषदेला उपस्थित असणाऱ्या अधिकाऱ्यांनी नेतृत्वगुण दाखवल्याचे ते म्हणाले. गेल्या काही वर्षात या परिषदेत झालेल्या चर्चेचा परिणाम म्हणून पोलीस दलापुढील लक्ष्य निश्चित केल्यानंतर, ते साध्य करण्यासाठी मोठी एकवाक्यता दिसून येते असे त्यांनी सांगितले. या परिषदेमुळे वरिष्ठ पोलीस अधिकाऱ्यांचा प्रश्न आणि आव्हान या संदर्भात अधिक सर्वंकष दृष्टीकोन तयार होण्यात मदत होत आहे. गेल्या दोन वर्षात चर्चा होणारे विषय अधिक व्यापक झाल्याचे पंतप्रधानांनी सांगितले. यामुळे वरिष्ठ पोलिस अधिकाऱ्यांचा सर्वंकष नवीन दृष्टीकोन तयार होण्यास मदत झाल्याचेही ते म्हणाले. या परिषदेच्या मूल्यांना अधिक बळकटी देण्यासाठी संपूर्ण वर्षभर कार्यरत गटांच्या माध्यमातून मागोवा घेतला पाहिजे असे पंतप्रधानांनी सुचवले. या संदर्भात तरुण अधिकाऱ्यांच्या समावेशाच्या महत्वावर पंतप्रधानांनी भर दिला. यामुळे परिणाम वाढवण्यासाठी मोठी मदत होईल, असे ते म्हणाले. बेकायदेशीर आर्थिक व्यवहारांबाबतच्या माहितीची देवाण-घेवाण करण्यासंदर्भात जागतिक स्तरावरील वाढत्या एकमताचा पंतप्रधानांनी उल्लेख केला आणि हे साध्य करण्यासाठी भारताला महत्वपूर्ण भूमिका बजावायची आहे, असे सांगितले. जगभरात खुलेपणाचा मोठ्या प्रमाणावर स्वीकार होत असतांनाच, सुरक्षा मुद्यांबाबत राज्यांमध्ये अधिक खुलेपणा असण्याची गरज त्यांनी व्यक्त केली. सुरक्षा ही एकट्याने किंवा निवडकरित्या साध्य करता येत नाही, असे सांगून पंतप्रधान म्हणाले की, राज्यांनी माहिती वाटून घेतल्यास सर्वच जण सुरक्षित व्हायला मदत होईल. आपण इथे स्वतंत्र्यरित्या जमलेलो नाही, तर एकत्रित जमलो आहोत यावर त्यांनी भर दिला. सायबर सुरक्षा विषयक मुद्यांकडे तात्काळ लक्ष देण्याची गरज असून, त्याला सर्वोच्च प्राधान्य दिले पाहिजे, असे पंतप्रधान म्हणाले. या संदर्भात अधिक परिणामकारकता साधण्यासाठी स्थानिक भाषांमध्ये संदेश देण्यावर भर दिला पाहिजे. मूलतत्वाबद्दल बोलताना, समस्यांची ठिकाणं निश्चित करण्यासाठी तंत्रज्ञानाचा वापर करण्याची सूचना पंतप्रधानांनी केली. यावेळी पंतप्रधानांच्या हस्ते गुप्तचर विभागातल्या अधिकाऱ्यांना अतुलनीय सेवेबद्दल राष्ट्रपती पोलीस पदकं प्रदान करण्यात आली. यावेळी पंतप्रधानांनी पुरस्कार विजेत्या अधिकाऱ्यांचे कटिबद्धतेबाबत अभिनंदन केले. केंद्रीय गृहमंत्री राजनाथ सिंह, केंद्रीय गृहराज्यमंत्री हंसराज अहिर आणि किरिंद्र रिजिजू यावेळी उपस्थित होते.
सीआयएसएफच्या 46 व्या स्थापना दिनानिमित्त पंतप्रधानांनी दिली सीआयएसएफच्या जवानांना मानवंदना

केंद्रीय औद्योगिक सुरक्षा दलाच्या (सीआयएसएफ) 46 व्या स्थापना दिनानिमित्त पंतप्रधान नरेंद्र मोदी यांनी सीआयएसएफ जवानांच्या शौर्याला सलाम केला. “सीआयएसएफच्या 46 व्या स्थापना दिनानिमित्त, मी सीआयएसएफ जवानांच्या शौर्याला आणि वर्षोनुवर्षे ते ज्या प्रकारे देशाची सेवा करत आहेत त्यांच्या कर्तव्य दक्षतेला सलाम करतो. देशातल्या महत्त्वपूर्ण उद्योगांना सुरक्षा प्रदान करुन सीआयएसएफ देशाच्या विकासात मोलाचे योगदान देत आह” असे पंतप्रधानांनी सांगितले.
प्रधानमंत्री भारतीय जनौषधि परियोजनेच्या लाभार्थ्यांशी पंतप्रधानांनी  साधला संवाद

पंतप्रधान नरेंद्र मोदी यांनी आज व्हिडिओ कॉन्फरन्सिंगच्या माध्यमातून प्रधानमंत्री भारतीय जनौषधि परियोजनेच्या लाभार्थ्यांशी आणि जन औषधी केंद्रांच्या दुकान मालकांशी संवाद साधला. पंतप्रधान म्हणाले की कोरोना विषाणूच्या धोक्याचा सामना करण्यासाठी केंद्र सरकार आणि राज्य सरकार सर्व आवश्यक पावले उचलत आहेत. भारताकडेही अत्यंत कुशल डॉक्टर, उत्तम वैद्यकीय संसाधने तसेच नागरिकांमध्ये संपूर्ण जागरूकता आहे. कोरोना विषाणूचा प्रसार रोखण्यात जागरूक नागरिकांची खूप महत्वाची भूमिका असते, असे ते म्हणाले. पंतप्रधान म्हणाले की वारंवार हात धुण्याला जास्त महत्त्व देणे गरजेचे नाही. शिंकताना आणि खोकताना आपले तोंड आणि नाक झाकून घ्या जेणेकरून इतरांना संसर्ग होणार नाही अशी सूचना त्यांनी केली. “कोरोना विषाणूच्या संसर्गाची लागण झाल्याची खात्री पटलेल्या सर्व रुग्णांना आवश्यक देखरेखीखाली ठेवले जात आहेत. मात्र एखाद्या व्यक्तीला संशय आला असेल की तो संक्रमित जोडीदाराच्या संपर्कात आला होता, तर त्याने घाबरून जाण्याची गरज नाही. जवळच्या रुग्णालयात तपासणीसाठी जावे. कुटुंबातील अन्य लोकांनाही संसर्ग होण्याची शक्यता जास्त असते, त्यामुळे त्यांनी देखील आवश्यक त्या चाचण्या केल्या पाहिजेत”, असे पंतप्रधान म्हणाले. कोरोना या साथीच्या रोगाबाबत कोणत्याही प्रकारची अफवा पसरवू नये आणि केवळ डॉक्टरांच्या सल्ल्याचे पालन करण्याची विनंती पंतप्रधान नरेंद्र मोदी यांनी केली. “आणि हो, संपूर्ण जग नमस्तेची सवय लावून घेत आहेत. काही कारणास्तव जर आपण ही सवय सोडून दिली असेल तर हात जोडून नमस्ते करण्याची सवय पुन्हा नव्याने लावून घेण्याची ही योग्य वेळ आहे’, असेही ते पुढे म्हणाले.
अहमदाबाद मेट्रो रेल्वे प्रकल्पाचे पंतप्रधानांच्या हस्ते उद्घाटन

नवी दिल्‍ली, 30 सप्‍टेंबर 2022 पंतप्रधान नरेंद्र मोदी यांनी आज अहमदाबाद मेट्रो रेल्वे प्रकल्पाचे उद्घाटन केले आणि कालूपूर ते दूरदर्शन केंद्र या स्थानकांदरम्यान मेट्रो गाडीतून प्रवास केला. पंतप्रधानांनी आपल्या गुजरात दौऱ्याच्या दुसर्‍या दिवशी अहमदाबाद मेट्रो रेल्वे प्रकल्पाला हिरवा झेंडा दाखवून त्याचे उद्घान केले. गांधीनगर स्थानकातून वंदे भारत एक्स्प्रेस 2.0 या नव्या कोऱ्या गाडीतून प्रवास करून पंतप्रधान कालूपूर स्थानकामध्ये आले. या ठिकाणी आयोजित करण्यात आलेल्या मेट्रो रेल प्रदर्शनाला देखील पंतप्रधानांनी भेट दिली. गुजरातचे मुख्यमंत्री भूपेंद्र पटेल, गुजरातचे राज्यपाल आचार्य देवव्रत आणि केंद्रीय गृहनिर्माण आणि शहरी व्यवहार मंत्री हरदीप सिंह पुरी पंतप्रधानांच्या बरोबर होते. पंतप्रधानांनी विद्यार्थी, खेळाडू आणि सर्वसामान्य प्रवाशांबरोबर मेट्रो मधून प्रवास केला. त्यांनी त्यांच्याशी संवाद साधला. त्यांच्यापैकी अनेक जणांनी पंतप्रधानांची स्वाक्षरी घेतली. अहमदाबाद मेट्रो रेल्वे प्रकल्पामुळे मल्टीमोडल पायाभूत सुविधा संपर्क यंत्रणेला खूप मोठी चालना मिळणार आहे. अहमदाबाद मेट्रो प्रकल्पाच्या पहिल्या टप्प्यात (फेज- I), अ‍ॅपेरल पार्क ते थलतेजपर्यंतचा सुमारे 32 किमी पूर्व-पश्चिम कॉरिडॉर (विभाग) आणि मोटेरा ते ग्यासपूर दरम्यानच्या उत्तर-दक्षिण कॉरिडॉरचा समावेश आहे. पूर्व-पश्चिम कॉरिडॉरमधील थलतेज-वस्त्राल मार्गावर 17 स्थानके आहेत. या कॉरिडॉरमध्ये चार स्थानकांसह 6.6 किमीचा भूमिगत भाग आहे. ग्यासपूर आणि मोटेरा स्टेडियमला जोडणाऱ्या 19 किमी उत्तर-दक्षिण कॉरिडॉरमध्ये 15 स्थानके आहेत. पहिल्या टप्प्याचा संपूर्ण प्रकल्प 12,900 कोटींहून अधिक खर्च करून बांधला गेला आहे. अहमदाबाद मेट्रो हा एक अत्याधुनिक पायाभूत प्रकल्प असून यामध्ये भूमिगत बोगदे, मार्ग आणि पूल, उन्नत आणि भूमिगत स्थानकांच्या इमारती, बॅलेस्टलेस रेल्वे मार्ग चालकाशिवाय गाडी चालवण्यासाठी योग्य रोलिंग स्टॉक, याचा समावेश आहे. मेट्रो गाड्यांचा ताफा ऊर्जा-कार्यक्षम प्रोपल्शन प्रणालीसह सुसज्ज आहे, ज्यामुळे सुमारे 30-35% उर्जेची बचत होऊ शकते. मेट्रो गाडीमध्ये अत्याधुनिक सस्पेन्शन सिस्टीम आहे, जी प्रवाशांना सुरळीत प्रवासाचा अनुभव देते.
केरलाच्या बिलीवर्स चर्च चे मेट्रोपॉलिटन बिशप डॉ.के.पी.योहानन यांनी पंतप्रधान नरेंद्र मोदी यांची भेट घेतली

केरलाच्या बिलीवर्स चर्च चे मेट्रोपॉलिटन बिशप डॉ.के.पी.योहानन यांनी आज एका प्रतिनिधी मंडळासोबत पंतप्रधान नरेंद्र मोदी यांची भेट घेतली. डॉ. योहानन यांनी यावेळी गंगा स्वच्छता अभियानासाठी 1 करोड रुपये दिले. राज्यसभेचे उपसभापती प्रा.पी.जे.कुरियन हे देखील यावेळी उपस्थित होते.
पंतप्रधानांनी चंदिगड कॅपिटल कॉम्प्लेक्समध्ये साजरा केला आंतरराष्ट्रीय योग दिवस- पंतप्रधानांचा सामूहिक योग संचलनात सहभाग; जनतेशी साधला संवाद

पंतप्रधान नरेंद्र मोदी यांनी आज चंदिगडमध्ये दुसरा आंतरराष्ट्रीय योग दिवस साजरा केला. सुमारे 30 हजार लोकांबरोबर ते सामूहिक योग संचलनात सहभागी झाले. कॅपिटॉल कॉम्प्लेक्समध्ये जमलेल्या जनतेला पंतप्रधानांनी संबोधित केले. देशातल्या सर्व भागातले लोक योगाने जोडले गेले असल्याचे पंतप्रधानांनी सांगितले. आंतरराष्ट्रीय योग दिनाच्या संकल्पनेला पाठिंबा द्यायला जग पुढे आले आहे, असे पंतप्रधान म्हणाले. या प्रयत्नात समाजातल्या सर्व स्तरातले लोक एकत्र आले, असेही त्यांनी सांगितले. आंतरराष्ट्रीय योग दिवस चांगल्या आरोग्याशी जोडला असून ती एक लोकचळवळ झाल्याचे पंतप्रधान म्हणाले. आपल्याला काय मिळेल, याबाबत योग नसून आपण कशाचा त्याग करु शकू, याबाबत योग आहे. पैसा खर्च न करता योग आरोग्याची हमी देतो आणि गरीब-श्रीमंत असा भेद योग करत नाही, असे पंतप्रधानांनी सांगितले. योगाच्या माध्यमातून मधुमेहावर कसे नियंत्रण मिळवता येईल, यावर पंतप्रधानांनी पुढल्या वर्षभरात लक्ष्य केंद्रित करायला सांगितले आहे. योगाचा प्रचार करण्यासाठी काम करणाऱ्यांच्या सन्मानार्थ राष्ट्रीय स्तरावर एक आणि आंतरराष्ट्रीय स्तरावर एक असे दोन पुरस्कार दिले जातील, अशी घोषणा पंतप्रधानांनी यावेळी केली. सामूहिक योग संचलनात सहभाग घेतलेल्यांबरोबर पंतप्रधान यावेळी मिसळले. त्यांनी त्यांची विचारपूस केली.
आशिया चषक 2022 मध्ये पाकिस्तानच्या संघावर विजय मिळवल्याबद्दल पंतप्रधान नरेंद्र मोदी यांनी केले भारतीय क्रिकेट संघाचे अभिनंदन

आशिया चषक 2022 स्पर्धेत पाकिस्तान संघाविरुद्धच्या विजयाबद्दल पंतप्रधान नरेंद्र मोदी यांनी भारतीय क्रिकेट संघाचे अभिनंदन केले आहे. पंतप्रधान मोदी म्हणाले की, भारतीय संघाने या सामन्यात उत्कृष्ट कौशल्य आणि संयमांचे प्रदर्शन केले आहे. पंतप्रधानांनी ट्विट केले आहे, “# TeamIndia ने आजच्या #AsiaCup2022 सामन्यात नेत्रदीपक अष्टपैलू कामगिरी केली आहे. संघाने उत्कृष्ट कौशल्य आणि धैर्याचे प्रदर्शन केले. विजयाबद्दल त्यांचे अभिनंदन”
केंद्रीय मंत्रिमंडळाचे मेट्रो रेल्वेला प्रोत्साहन, नोएडा  – ग्रेटर नोएडा मेट्रो प्रकल्पाला मान्यता

नोएडा – ग्रेटर नोएडा या 29.707 किलोमीटर लांबीच्या मेट्रो प्रकल्पाला केंद्रीय मंत्रिमंडळाने मान्यता दिली आहे. 5503 कोटी रुपये खर्चाच्या या प्रकल्पामुळे दिल्लीतल्या रस्ते वाहतुकीवरचा ताण कमी होणार आहे. त्याचबरोबर या भागात निवासी आणि व्यावसायिक आस्थापने विकसित होऊन या भागाचा विकास व्हायला मदत होणार आहे. मेट्रोमुळे प्रवासाचा वेळ कमी होणार असून, प्रदूषणही कमी होणार आहे. नोएडा आणि ग्रेटर नोएडा आणि आजूबाजूच्या परिसरातल्या सुमारे 7.50 लाख लोकांना या मेट्रोचा फायदा होणार आहे. या प्रकल्पामुळे कुशल, अर्ध कुशल आणि अकुशल कामगारांसाठी, थेट आणि अप्रत्यक्ष रोजगार निर्मिती होणार आहे. बांधकाम आणि कार्यान्वयन टप्प्यात मोठ्या प्रमाणात अप्रत्यक्ष रोजगार निर्मितीही होणार आहे. एप्रिल 2018 पर्यंत हा प्रकल्प पूर्ण होणे अपेक्षित आहे.
पंतप्रधानांच्या वॉशिंग्टन डीसी मधील कार्यक्रम 6 जून 2016

पंतप्रधान नरेंद्र मोदी सोमवारी दुपारी वॉशिंग्टन डीसी येथे पोहोचले. त्यांनी अर्लिग्टन स्माशनस्थळाला भेट देऊन अज्ञात सैनिकांच्या स्मारकाला पुष्पांजली अर्पित केली. मोदींनी अंतराळ शटल कोलंबिया स्मारकाला भेट देऊन तिथे देखील पुष्पांजली अर्पण केली. कोलंबिया अपघातात मरण पावलेल्या अंतराळवीर कल्पना चावला यांचे पती जीन पीरे हॅरिसन तसेच अंतराळवीर सुनिता विल्यम ही देखील यावेळी उपस्थित होते. भारतातून फार पूर्वी नाहीशा झालेल्या प्रतिमा परत करण्याच्या प्रक्रियेला अमेरिकेने वेग दिला असून एकूण 200 प्रतिमांपैकी 12 प्रतिमा भारताला परत करण्यात आल्याची माहिती अमेरिकेचे ॲटॉर्नी जनरल लोरेट्टा लिंच यांनी दिली. या कार्यक्रमाला पंतप्रधान मोदीही उपस्थित होते. याप्रसंगी पंतप्रधान म्हणाले की, सांस्कृतिक वारसा हा दोन्ही देशांमधील दृढ बंध असतात. काहीजणांसाठी या प्रतिमांची किंमत काही रुपये असेल पण आमच्यासाठी भारतात हा अमूल्य ठेवा आहे कारण हा आमच्या संस्कृती आणि परंपरेचा भाग आहे. पंतप्रधानांनी नंतर विचारवंतासोबत संवाद साधला ज्यामध्ये अटलांटिक परिषद आणि इतर संस्थांचा समावेश होता.
पंतप्रधानांनी प्रविंद कुमार जगन्नाथ यांचे मॉरिशसचे पंतप्रधान म्हणून कार्यभार स्वीकारल्याबद्दल अभिनंदन केले

मॉरिशसच्या पंतप्रधान पदाचा कार्यभार स्वीकारणाऱ्या प्रविंद कुमार जगन्नाथ यांचे पंतप्रधान नरेंद्र मोदी यांनी दूरध्वनीवरुन अभिनंदन केले. दूरध्वनी केल्याबद्दल पंतप्रधान जगन्नाथ यांनी पंतप्रधानांचे आभार मानले. दोन्ही देशांच्या पंतप्रधानांनी भारत आणि मॉरिशस दरम्यानचे काळाच्या कसोटीला उतरलेले विशेष संबंध अधिक दृढ करण्याबाबत कटिबध्दता दर्शवली. भारत आणि मॉरिशस दरम्यान मैत्रीपूर्ण संबंध अधिक मजबूत करण्यासाठी मावळते पंतप्रधान सर अनिरुध्द जगन्नाथ यांनी दिलेल्या योगदानाची आणि त्यांच्या नेतृत्वाची पंतप्रधानांनी प्रशंसा केली.
फ्रान्स, युएई आणि बहरीन दौऱ्यावर रवाना होण्यापूर्वी पंतप्रधानांनी दिलेले निवेदन

मी 22 ते 26 ऑगस्ट 2019 दरम्यान फ्रान्स, युएई आणि बहरीनचा दौरा करणार आहे. माझा फ्रान्स दौरा मजबूत धोरणात्मक भागीदारीचे प्रतिबिंब आहे ज्याला दोन्ही देश खुप महत्व देतात. 22 आणि 23 ऑगस्ट रोजी फ्रान्समधे माझ्या द्विपक्षीय बैठका आहेत, यामधे अध्यक्ष मॅक्रॉन यांच्याबरोबर शिखर परिषद स्तरावरील चर्चा आणि पंतप्रधान फिलीप यांच्याबरोबर बैठकीचा समावेश आहे. मी भारतीय समुदायाशीही संवाद साधणार असून, 1950 आणि 1960 मधे फ्रान्स इथे एअर इंडियाच्या दोन विमान अपघातात मृत्यूमुखी पडलेल्या भारतीयांच्या स्मृतिप्रित्यर्थ एक स्मारक समर्पित करणार आहे. 25 आणि 26 ऑगस्ट रोजी मी जी-7 शिखर परिषदेच्या बैठकीत सहभागी होणार आहे. अध्यक्ष मॅक्रॉन यांच्या निमंत्रणावरुन पर्यावरण, हवामान, महासागर आणि डिजिटल परिवर्तनावरील सत्रांमधे बियारिट्ज भागीदार म्हणून सहभागी होणार आहे. भारत आणि फ्रान्स दरम्यान उत्तम द्विपक्षीय संबंध असून, उभय देशांसाठी तसेच जगासाठी शांतता आणि समृद्धी वृद्धिंगत करण्याची आमची सामायिक दूरदृष्टी यामागे आहे. आमची मजबूत, धोरणात्मक आणि आर्थिक भागीदारी, दहशतवाद, हवामान बदल यासारख्या जागतिक समस्यांवरील सामायिक दृष्टीकोनानी प्रेरीत आहे. मला विश्वास आहे की, या दौऱ्यामुळे परस्पर समृद्धी, शांतता आणि प्रगतीसाठी फ्रान्स बरोबरच्या आपल्या दीर्घकालीन आणि महत्वपूर्ण मैत्रीला अधिक प्रोत्साहन मिळेल. 23 आणि 24 ऑगस्ट रोजी मी संयुक्त अरब अमिरातीचा दौरा करणार आहे. अबुधाबीचे राजपुत्र शेख मोहम्मद बिन झाएद अल नाहयान यांच्याबरोबर चर्चेसाठी मी उत्सुक आहे. यावेळी द्विपक्षीय संबंध तसेच प्रादेशिक आणि आंतरराष्ट्रीय दृष्ट्या परस्पर हिताच्या मुद्यांवर चर्चा होईल. महात्मा गांधी यांच्या 150 व्या जयंतीच्या स्मृतिप्रित्यर्थ मी अबुधाबीच्या राजपुत्रासह संयुक्तपणे एका टपाल तिकीटाचे प्रकाशन करण्यासही उत्सुक आहे. या दौऱ्यात युएई सरकारचा ‘ऑर्डर ऑफ झाएद’ हा सर्वोच्च नागरीक सन्मान स्वीकारणे ही माझ्यासाठी अभिमानाची बाब असेल. परदेशात रोकड विरहित व्यवहारांचे जाळे विस्तारण्यासाठी मी रुपेकार्ड देखील अधिकृतरित्या जारी करणार आहे. भारत आणि युएई दरम्यान निरंतर उच्चस्तरीय संवादांमुळे आपले संबंध अधिक मजबूत झाले आहेत. युएई हा आपला तिसरा सर्वात मोठा व्यापार भागीदार आणि भारतासाठी चौथा सर्वात मोठा खनिज तेलाचा निर्यातदार आहे. या संबंधांमधे झालेली दर्जात्मक वाढ ही आपल्या परकीय धोरणाच्या यशाचा एक भाग आहे. या दौऱ्यामुळे युएईबरोबरचे आपले बहुआयामी द्विपक्षीय संबंध अधिक मजबूत होतील. 24 आणि 25 ऑगस्ट रोजी मी बहरीनचा दौरा करणार आहे. भारतीय पंतप्रधानांचा हा पहिलाच बहरीन दौरा असणार आहे. बहरीनचे पंतप्रधान राजपुत्र शेख खलिफा बिन सलमान अल खलिफा यांच्याबरोबर द्विपक्षीय संबंधांना प्रोत्साहन देण्यासाठी तसेच परस्पर हिताच्या प्रादेशिक आणि आंतरराष्ट्रीय मुद्यांवर मत जाणून घेण्यासाठी, चर्चा करण्यासाठी मी उत्सुक आहे. बहरीनचे राजे शेख हमाद बिन ईसा अल खलिफा आणि अन्य नेत्यांनाही मी भेटणार आहे. भारतीय समुदायाशी देखील संवाद साधण्याची संधी मी साधणार आहे. जन्माष्टमीच्या पवित्र उत्सवाच्या पार्श्वभूमीवर आखातातील सर्वात जुन्या श्रीनाथजी मंदिराच्या पुनर्विकासाच्या औपचारिक शुभारंभाला उपस्थित राहण्याचे भाग्य मला लाभणार आहे. मला विश्वास आहे की या दौऱ्यामुळे सर्वच क्षेत्रात आपले संबंध अधिक दृढ होतील.
पंतप्रधानांच्या प्रधान सचिवांनी जोशीमठ मधील परिस्थितीचा उच्चस्तरीय आढावा घेतला

पंतप्रधानांचे प्रधान सचिव डॉ पी के मिश्रा यांनी आज 8 जानेवारी 2023 रोजी जोशीमठ येथे इमारतींचे झालेले नुकसान आणि जमीन खचण्याच्या घटनेचा उच्चस्तरीय आढावा घेतला. कॅबिनेट सचिव; गृहसचिव; भारत सरकारचे वरिष्ठ अधिकारी; आणि राष्ट्रीय आपत्ती व्यवस्थापन प्राधिकरणाचे सदस्य, उत्तराखंडचे मुख्य सचिव आणि पोलीस महासंचालक, जोशीमठचे जिल्हा दंडाधिकारी आणि इतर अधिकारी; उत्तराखंडचे वरिष्ठ अधिकारी; तसेच आयायटी रुरकी, राष्ट्रीय आपत्ती व्यवस्थापन संस्था, भारतीय भूगर्भीय सर्वेक्षण विभाग, वाडिया इन्स्टिटय़ूट ऑफ हिमालयन जिओलॉजीचे तज्ज्ञ देखील दूरदृश्य प्रणाली मार्फत या आढावा बैठकीला उपस्थित होते. पंतप्रधान नरेंद्र मोदी चिंतेत असून त्यांनी मुख्यमंत्र्यांशी संवाद साधून परिस्थितीचा आढावा घेतला असल्याची माहिती देण्यात आली. केंद्रीय तज्ञांच्या मदतीने राज्य आणि जिल्हा अधिकार्‍यांनी घटनास्थळी जाऊन परिस्थितीची पाहणी केली आहे, अशी माहिती उत्तराखंडच्या मुख्य सचिवांनी दिली. सुमारे 350 मीटर रुंदीच्या जमिनीचा पट्टा खचला असल्याची माहिती त्यांनी दिली. एनडीआरएफची एक आणि एसडीआरएफच्या चार तुकड्या जोशीमठमध्ये दाखल झाल्या आहेत. जिल्हा प्रशासन अन्न, निवारा आणि सुरक्षिततेची पुरेशी व्यवस्था करून बाधित कुटुंबांना सुरक्षित ठिकाणी हलविण्याचे काम करत आहे. पोलीस अधिक्षक आणि एसडीआरएफचे कमांडंट घटनास्थळी तैनात आहेत. जोशीमठ येथील रहिवाशांना घडामोडींची माहिती देऊन त्यांचे सहकार्य घेण्यात येत आहे. अल्प-मध्यम-दीर्घकालीन योजना तयार करण्यासाठी तज्ञांचा सल्ला देखील घेण्यात येत आहे. सीमा व्यवस्थापन सचिव आणि राष्ट्रीय आपत्ती व्यवस्थापन प्राधिकरणाचे चारही सदस्य 9 जानेवारीला उत्तराखंडला भेट देतील. हे सदस्य, नुकत्याच जोशीमठहून परतलेल्या तांत्रिक पथकाच्या (NDMA, NIDM, NDRF, GSI, NIH, वाडिया इन्स्टिट्यूट, IIT रुरकी) निष्कर्षांचे तपशीलवार मूल्यांकन करतील आणि परिस्थितीचे निराकरण करण्यासाठी तसेच त्वरित, अल्प-मध्यम-दीर्घकालीन योजना तयार करण्यासाठी राज्य सरकारला सूचना करतील. प्रभावित भागात राहणाऱ्या लोकांच्या सुरक्षेला राज्याचे तात्काळ प्राधान्य असले पाहिजे यावर पंतप्रधानांच्या प्रधान सचिवांनी भर दिला. राज्य सरकारने बाधित लोकांशी संपर्क साधण्यासाठी एक स्पष्ट आणि निरंतर संवाद यंत्रणा स्थापन करावी. व्यवहार्य उपाययोजना करून परिस्थिती आणखी बिघडू नये यासाठी तातडीने प्रयत्न केले पाहिजेत. बाधित क्षेत्राची व्यापक तपासणी केली पाहिजे. केंद्रीय आपत्ती व्यवस्थापन प्राधिकरण (NDMA), राष्ट्रीय आपत्ती व्यवस्थापन संस्था (NIDM), भारतीय भूवैज्ञानिक सर्वेक्षण (GSI), भारतीय तंत्रज्ञान संस्था (IIT) रुरकी, वाडिया इन्स्टिट्यूट ऑफ हिमालयन जिओलॉजी (WIHG) या अनेक केंद्रीय संस्थांमधील तज्ज्ञ , नॅशनल इन्स्टिट्यूट ऑफ हायड्रोलॉजी (NIH) आणि सेंट्रल बिल्डिंग रिसर्च इन्स्टिट्यूट (CBRI) यांनी उत्तराखंड राज्यासोबत “संपूर्ण सरकार” दृष्टिकोनातून काम केले पाहिजे. एक स्पष्ट कालबद्ध पुनर्रचना योजना तयार करणे आवश्यक आहे. भूकंपाचे सतत निरीक्षण करणे आवश्यक आहे. या संधीचा वापर करून जोशीमठसाठी जोखीम लक्षात घेऊन शहरी विकास आराखडाही विकसित केला पाहिजे, अशा सूचना त्यांनी दिल्या.
पंतप्रधानांनी हरि मंदिराला भेट दिली आणि ओरकंडी येथे समुदायाच्या स्वागत समारंभाला उपस्थित राहिले

नवी दिल्ली, 27 मार्च 2021 पंतप्रधान नरेंद्र मोदी यांनी दोन दिवसांच्या बांगलादेश दौर्‍याच्या आजच्या दुसर्‍या दिवशी ओरकंडीच्या हरि मंदिरात पूजा-अर्चा केली आणि आदरणीय ठाकूर कुटुंबाच्या वंशजांशी संवाद साधला. पंतप्रधानांनी ओरकंडी येथे मातुआ समाजाच्या प्रतिनिधींना संबोधित केले, इथूनच श्री श्री हरि चंद ठाकूरजींनी सामाजिक सुधारणांचा पवित्र संदेश प्रसारित केला होता. पंतप्रधानांनी अधोरेखित केले की भारत आणि बांगलादेश या दोन्ही देशांना आपल्या विकास आणि प्रगतीतून संपूर्ण जगाची प्रगती पहायची आहे. जगात अस्थिरता, दहशतवाद आणि अशांततेऐवजी स्थैर्य, प्रेम आणि शांतता दोन्ही देशांना हवी आहे. तीच मूल्ये आपल्याला श्री श्री हरिचंद ठाकूरजी यांनी दिली होती. पंतप्रधान म्हणाले की, आज भारत 'सबका साथ, सबका विकास आणि सबका विश्वास' या मंत्राने पुढे वाटचाल करत आहे आणि त्यामध्ये बांगलादेश 'शोहोजत्री' आहे. त्याचबरोबर, बांगलादेश जगासमोर विकास आणि परिवर्तनाचे भक्कम उदाहरण सादर करत आहे आणि या प्रयत्नांमध्ये भारत बांगलादेशचा 'शोहोजत्री ' आहे. पंतप्रधानांनी ओरकंडी येथे मुलींसाठी विद्यमान माध्यमिक शाळेचा दर्जा उंचावणे तसेच प्राथमिक शाळा सुरू करण्यासह अनेक घोषणा केल्या. श्री श्री हरिचंद ठाकूर यांच्या जयंतीनिमित्त ‘बरुनिस्नान’ मध्ये सहभागी होण्यासाठी भारतातून दरवर्षी मोठ्या संख्येने लोक ओरकंडी येथे येतात. त्यांचा प्रवास सुलभ करण्यासाठी आणखी प्रयत्न केले जातील, असेही पंतप्रधानांनी नमूद केले.
भारत आणि कोलंबिया दरम्यान गुंतवणुकीला प्रोत्साहन आणि संरक्षणासाठी 10 नोव्हेंबर 2009 रोजी स्वाक्षरी करण्यात आलेल्या करारासंदर्भातील संयुक्त घोषणापत्राला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि कोलंबिया दरम्यान गुंतवणुकीला प्रोत्साहन आणि संरक्षणासाठी 10 नोव्हेंबर 2009 रोजी स्वाक्षरी करण्यात आलेल्या करारासंदर्भातील संयुक्त घोषणापत्राला मंजुरी दिली आहे. या घोषणापत्रामुळे उभय देशांमधील गुंतवणूक संवर्धन आणि संरक्षण संबंधी विद्यमान कराराच्या व्याख्येत स्पष्टता येईल. या संयुक्त घोषणापत्रात गुंतवणूकदाराची व्याख्या, गुंतवणुकीची व्याख्या, योग्य आणि समान वागणूक, राष्ट्रीय व्यवहार आणि सर्वाधिक अनुकूल देशाची वागणूक, स्वामित्वहरण, राज्य तक्रार निवारण तरतूद आणि लाभ नाकारणे यासह अनेक कलमांसाठी संयुक्तपणे स्वीकारायच्या टिप्पणाचा समावेश आहे. संयुक्त घोषणापत्र सामान्यपणे गुंतवणूक करार व्यवस्थेच्या बळकटीकरणात महत्वपूर्ण पूरक भूमिका पार पाडतात.
टोंगाच्या पंतप्रधानपदी नियुक्त झाल्याबद्दल अकिलीसी पोहिवा यांचे पंतप्रधानांकडून अभिनंदन

टोंगाच्या पंतप्रधानपदी नियुक्त झाल्याबद्दल पंतप्रधान नरेंद्र मोदी यांनी अकिलीसी पोहिवा यांचे अभिनंदन केले आहे. आपल्या अभिनंदनाचा स्वीकार करावा. माझ्याकडून आपल्याला पंतप्रधानपदासाठी शुभेच्छा. गेल्या कित्येक वर्षांपासून टोंगा आणि भारत यांच्यातल्या दृढ संबंधाचे बहुमोल आहेत. आपल्या निरोगी आयुष्यासाठी तसेच टोंगाच्या नागरिकांच्या प्रगती आणि भरभराटीसाठीही शुभेच्छा. भारत आणि पॅसिफिक बेटाच्या सहकारांसंदर्भातील मंचाचे आयोजन पुढील वर्षी भारत करणार आहे. यामध्ये आपण उपस्थित रहात, अशी आशा मी व्यक्त करतो, असे पंतप्रधानांनी आपल्या शुभेच्छा संदेशात म्हटले आहे.
कबड्डी विश्वचषक विजेत्या भारतीय संघाचे पंतप्रधानांकडून अभिनंदन

कबड्डी विश्वचषक जिंकणाऱ्या भारतीय कबड्डी संघाचे पंतप्रधान नरेंद्र मोदी यांनी अभिनंदन केले आहे. “कबड्डी विश्वचषक जिंकणाऱ्या भारतीय कबड्डी संघाचे अभिनंदन. खेळादरम्यान भारतीय संघाने असामान्य कौशल्य, हिंमत आणि निर्धार दाखवला आणि उत्तम कामगिरी केली”, असे पंतप्रधानांनी म्हटले आहे.